21.7.2023
ET
Euroopa Liidu Teataja
L 184/77
KOMISJONI RAKENDUSOTSUS (EL) 2023/1521, 19. juuli 2023, milles käsitletakse teatavaid tauditõrje erimeetmeid piiratud ajavahemikuks seoses nodulaarse dermatiidi viiruse nakkusega teatavates liikmesriikides (teatavaks tehtud numbri C(2023) 4811 all) (EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/429 loomataudide kohta, millega muudetakse teatavaid loomatervise valdkonna õigusakte või tunnistatakse need kehtetuks (loomatervise määrus), (1) eriti selle artikli 71 lõike 3 punkti a,
ning arvestades järgmist:
(1)
Nodulaarse dermatiidi viiruse nakkus on veistel esinev siirutajatega leviv taud, mis tekitab olulist majanduslikku kahju, vähendab piimaandi, põhjustab tugevat alatoitumust, püsivaid nahakahjustusi, raskeid tüsistusi, kuudepikkust kroonilist kuhtumust ning toob kaasa kaubanduskeelud.
Haigus on Aafrikas endeemiline ja on kantud Maailma Loomatervise Organisatsiooni teatamiskohustuslike loomataudide loetellu.
(2)
Nodulaarse dermatiidi viiruse nakkus esines liidus esmakordselt 2015. aastal Kreekas.
2016. aastal levis taud kiiresti paljudes Kagu-Euroopa riikides, sealhulgas Albaanias, Bulgaarias, Kreekas, Kosovos, * Põhja-Makedoonias, Montenegros ja Serbias.
Kõigis tabandunud riikides saadi taud tõhusalt kontrolli alla veiste massvaktsineerimise teel homoloogsete elusvaktsiinidega, millega vaktsineeriti korduvalt igal aastal vastavalt vaktsiinide spetsifikatsioonidele.
Lisaks rakendasid Horvaatia ning Bosnia ja Hertsegoviina, kus nodulaarse dermatiidi viiruse nakkust ei esinenud, ennetava meetmena vaktsineerimist, võttes arvesse seda, et taud levis naaberriikides.
(3)
Komisjoni rakendusmäärus (EL) 2021/1070 (2) võeti vastu määruse (EL) 2016/429 raames ja selles on sätestatud nodulaarse dermatiidi viiruse nakkuse tõrje erimeetmed piiratud ajavahemikuks.
Kõnealust rakendusmäärust kohaldati kuni 21. aprillini 2023.
(4)
Täpsemalt on rakendusmääruses (EL) 2021/1070 määratletud liikmesriigi tsoonid, kus toimub nodulaarse dermatiidi viiruse nakkuse vastane vaktsineerimine, ning tauditõrje erieeskirjad igas tsoonis.
Need tsoonid on liigitatud I taseme piirangutsooniks, mis asuvad väljaspool piirkonda, kus on kinnitust leidnud nodulaarse dermatiidi viiruse nakkuse puhang, ja II taseme piirangutsooniks, mis hõlmab piirkonda, kus on kinnitust leidnud nodulaarse dermatiidi viiruse nakkuse puhang.
(5)
Lisaks on rakendusmäärusega (EL) 2021/1070 ette nähtud piirangud veiste ja nende saaduste, nendelt saadud paljundusmaterjali ja loomsete kõrvalsaaduste veoks I ja II taseme piirangutsoonist ning nende piirangutega seotud erandid.
Samuti sätestati selle määrusega eeskirjad ettevõtjate kohustuste kohta seoses loomatervise sertifikaatidega, mis on vajalikud I ja II taseme piirangutsoonidest pärit veiste, nendelt saadud paljundusmaterjali ja töötlemata loomsete kõrvalsaaduste veoks väljaspool neid tsoone.
(1) ELT L 84, 31.3.2016, lk 1. * Kõnealune nimetus ei piira seisukohti staatuse suhtes ning on kooskõlas ÜRO Julgeolekunõukogu resolutsiooniga 1244 (1999) ja Rahvusvahelise Kohtu arvamusega Kosovo iseseisvusdeklaratsiooni kohta.
(2) Komisjoni 28. juuni 2021. aasta rakendusmäärus (EL) 2021/1070, milles sätestatakse piiratud ajavahemikuks nodulaarse dermatiidi viiruse nakkuse tõrje erimeetmed (ELT L 230, 30.6.2021, lk 10).